RO Jurnalul Oficial al Uniunii Europene L 157/98

DECIZIA COMISIEI

din 23 mai 2008

privind dispozițiile naționale notificate de Regatul Danemarcei în ceea ce privește adaosul de nitriți în anumite produse din carne

[notificată cu numărul C(2008) 2168]

(Numai textul în limba daneză este autentic)

(2008/448/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene, în special articolul 95 alineatul (6),

întrucât:

I. DATE ȘI PROCEDURI

(1) Prin scrisoarea din 21 noiembrie 2007, primită de Comisia Europeană la 23 noiembrie 2007, Reprezentanța Permanentă a Regatului Danemarcei pe lângă Uniunea Europeană a notificat Comisiei dispozițiile naționale în ceea ce privește adaosul de nitriți în anumite produse din carne, în temeiul articolului 95 alineatul (4) din Tratatul de instituire a Comunității Europene. Regatul Danemarcei consideră necesară menținerea acestor dispoziții în ciuda adoptării Directivei 2006/52/CE a Parlamentului European și a Consiliului din 5 iulie 2006 de modificare a Directivei 95/2/CE privind aditivii alimentari, alții decât coloranții și îndulcitorii, și a Directivei 94/35/CE privind îndulcitorii care trebuie autorizați în produsele alimentare (1) și nu intenționează să transpună Directiva 2006/52/CE în legislația națională în ceea ce privește adaosul de nitriți în produsele din carne.

1. LEGISLAȚIA COMUNITARĂ

1.1. ARTICOLUL 95 ALINEATELE (4) ȘI (6) DIN TRATATUL CE

(2) Articolul 95 alineatul (4) din Tratatul CE prevede următoarele: „În cazul în care, după adoptarea de către Consiliu sau Comisie a unei măsuri de armonizare, un stat membru consideră necesară menținerea dispozițiilor de drept intern justificate de cerințele importante prevăzute la articolul 30 sau referitoare la protecția mediului ambiant ori a mediului de lucru, acesta adresează Comisiei o notificare, indicând motivele menținerii acestor dispoziții.”

(3) În conformitate cu articolul 95 alineatul (6) din Tratatul CE, Comisia aprobă sau respinge, în termen de șase luni de la notificare, dispozițiile naționale respective după ce a verificat dacă acestea reprezintă sau nu un mijloc de discriminare arbitrară sau o restricție disimulată în calea comerțului dintre statele membre și dacă acestea constituie sau nu un obstacol în calea funcționării pieței interne.

1.2. DIRECTIVA 2006/52/CE

(4) Conform principiilor generale din Directiva 89/107/CEE a Consiliului din 21 decembrie 1988 de apropiere a legislațiilor statelor membre privind aditivii alimentari autorizați pentru utilizarea în produsele alimentare destinate consumului uman (2), aprobarea aditivilor alimentari face obiectul unei necesități tehnologice, al acceptabilității acestora din punct de vedere medical și al utilizării acestora fără inducerea în eroare a consumatorilor.

(5) Nitriții sunt utilizați în carne și în produsele din carne de decenii, inter alia, pentru a asigura, în combinație cu alți factori, conservarea și siguranța microbiologică a produselor din carne, în special produsele din carne conservată, inhibând, printre altele, multiplicarea Clostridium botulinum, bacteria responsabilă pentru botulism, boală care pune în pericol viața. În același timp, se recunoaște că prezența nitriților în produsele din carne poate conduce la formarea de nitrozamine, descoperite a fi cancerigene. Astfel, legislația din acest domeniu trebuie să stabilească un echilibru între riscul formării nitrozaminelor prin prezența nitriților în produsele din carne, pe de o parte, și efectele protective ale nitriților împotriva multiplicării bacteriilor, în special a celor responsabile pentru botulism.

(6) Directiva 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (3), astfel cum a fost adoptată original, a stabilit dozele reziduale maxime de nitriți și nitrați pentru diferite produse din carne și „dozele indicative de încorporare”. Anexa I alineatul (3) litera (c) la Directiva 2006/52/CE modifică anexa III secțiunea C la Directiva 95/2/CE în legătură cu E 249 (nitrit de potasiu) și E 250 (nitrit de sodiu).

(7) În schimb, ca regulă generală, Directiva 2006/52/CE cuprinde valorile maxime pentru E 249 nitrit de potasiu și E 250 nitrit de sodiu care pot fi adăugate în timpul fabricării. Adaosul maxim este de 150 mg/kg pentru produsele din carne în general și 100 mg/kg pentru produsele din carne sterilizate. Pentru unele produse din carne conservată fabricate tradițional în statele membre, adaosul maxim este de 180 mg/kg.

(8) Această abordare este conformă avizelor formulate de Comitetul științific pentru alimentație umană (denumit în continuare „SCF”) din 1990 (4) și 1995 (5), precum și din partea Autorității Europene pentru Siguranța Alimentară (denumită în continuare „EFSA”) din 26 noiembrie 2003 (6), care au stabilit că doza de încorporare a nitriților, mai mult decât doza reziduală, contribuie la efectul inhibator împotriva C. botulinum și au recomandat înlocuirea „dozelor indicative de încorporare” cu „dozele maxime de încorporare”. Această abordare ține, de asemenea, cont de hotărârea Curții în cauza C-3/00 Danemarca/Comisie referitoare la o cerere precedentă a Danemarcei prezentată în temeiul articolului 95 alineatul (4) din Tratatul CE în care Curtea a hotărât că, în momentul respingerii cererii Danemarcei referitoare la utilizarea nitriților în produsele din carne, Comisia nu a luat în calcul în mod suficient avizele SCF din 1990 și 1995, care pun la îndoială caracterul adecvat al dozelor de nitriți autorizate prin Directiva 95/2/CE (7).

(9) Ca excepție de la regula generală, Directiva 2006/52/CE cuprinde dozele reziduale maxime pentru anumite produse tradiționale din carne conservată, produse prin metode de fabricare tradiționale. Doze maxime reziduale de 50 mg/kg, 100 mg/kg și 175 mg/kg se aplică diferitelor grupuri de astfel de produse, de exemplu, 175 mg/kg pentru produsele Wiltshire bacon, dry cured bacon și produsele similare, iar 100 mg/kg pentru Wiltshire ham și produsele similare. Referitor la aceste produse, au fost stabilite valorile reziduale maxime, având în vedere că este imposibilă verificarea dozei de încorporare a sărurilor pentru conservare absorbite de carne din cauza naturii procesului de fabricație asociat cu aceste produse. Procesul de producție a acestor produse specifice este descris în directivă pentru a permite identificarea „produselor similare” și pentru a clarifica produsele acoperite de diferite adaosuri maxime. Tabelul de mai jos cuprinde dozele maxime stabilite de Directiva 2006/52/CE (8): Nr. E Numele Produsele alimentare Doza maximă care se poate adăuga în cursul fabricației (exprimată în NaNO3) Doza maximă reziduală (exprimată în NaNO3) E 249 Nitrit de potasiu (x) Produse din carne 150 mg/kg E 250 Nitrit de sodiu (x) Produse din carne sterilizate (Fo > 3,00) (y) 100 mg/kg Produse tradiționale din carne, tratate prin imersiune (1): Wiltshire bacon (1.1); Entremeada, entrecosto, chispe, orelheira și cabeça (salgados) 175 mg/kg Toucinho fumado (1.2); și produse similare Wiltshire ham (1.1); 100 mg/kg și produse similare Rohschinken, nassgepökelt (1.6); 50 mg/kg și produse similare Cured tongue (1.3) 50 mg/kg Produse tradiționale din carne, conservate prin tratament uscat (2): Dry cured bacon (2.1); 175 mg/kg și produse similare Dry cured ham (2.1); 100 mg/kg Jamón curado, paleta curada, lomo embuchado y cecina (2.2); Presunto, presunto da pá și paio do lombo (2.3); și produse similare Rohschinken, trockengepökelt (2.5); 50 mg/kg și produse similare Alte produse din carne conservate în mod tradițional (3): Vysočina 180 mg/kg Selský salám Turistický trvanlivý salám Poličan Herkules Lovecký salám Dunajská klobása Paprikáš (3.5); și produse similare Rohschinken, trocken-/nassgepökelt (3.1); 50 mg/kg și produse similare Jellied veal and brisket (3.2)

(10) Astfel cum este recomandat în avizele relevante ale SCF și EFSA, Directiva 2006/52/CE se bazează pe stabilirea adaosurilor maxime și reflectă valorile menționate în aceste avize științifice prin specificarea că până la 100 mg/kg de nitriți sunt permise în produsele din carne sterilizate și 150 mg/kg pentru celelalte produse. Având în vedere varietatea produselor din carne (conservată) și a metodelor de fabricare utilizate în cadrul Comunității, legislatorul comunitar a estimat că în prezent nu poate fi specificat un nivel corespunzător de nitriți pentru fiecare produs.

(11) Excepțiile de la regula de aplicare a adaosurilor maxime au un caracter limitat. Acestea se aplică produselor specifice fabricate în mod tradițional în unele state membre și pentru care nu este posibilă supravegherea dozei de încorporare a sărurilor pentru conservare absorbite de carne datorită caracterului procesului de producție asociat cu aceste produse. Produsele tradiționale cărora acestea se aplică sunt definite, în special, prin descrierea metodei de producere.

(12) Termenul limită de transpunere a Directivei 2006/52/CE de către statele membre a fost 15 februarie 2008, pentru a permite schimburile comerciale și utilizarea produselor în conformitate cu directiva până la 15 februarie 2008 și pentru a interzice schimburile comerciale și utilizarea produselor care nu sunt în conformitate până la 15 august 2008.

2. DISPOZIȚII NAȚIONALE NOTIFICATE

(13) Dispozițiile naționale notificate de Danemarca sunt Ordinul nr. 22 din 11 ianuarie 2005 privind aditivii alimentari (Bekendtgørelse nr. 22 af 11.1.2005 om tilsætningsstoffer til fødevarer) și lista pozitivă a aditivilor alimentari autorizați adoptată de Danemarca (Liste over tilladte tilsætningsstoffer til fødevarer, „Positivlisten”).

(14) Ordinul nr. 22 cuprinde principiul potrivit căruia doar aditivii cuprinși într-o listă pozitivă pot fi utilizați pentru produsele alimentare în conformitate cu condițiile specificate și cu obiectivele și restricțiile menționate (9). Acesta prevede, de asemenea, că, exceptând cazul în care se dispune altfel, valorile maxime stabilite în lista pozitivă se referă la dozele maxime de aditivi autorizați pentru un produs alimentar în forma în care acesta este comercializat (10). Drept consecință, doar produsele alimentare care sunt conforme cu cerințele Ordinului nr. 22 și ale listei pozitive pot fi comercializate pe piața daneză. Lista pozitivă stabilită de Administrația veterinară și alimentară din Danemarca pe baza Ordinului nr. 22 menționează aditivii care pot fi utilizați în produsele alimentare individuale și în ce cantități. Versiunea notificată se aplică din 29 ianuarie 2005.

(15) În ceea ce privește utilizarea nitriților E 249 și E 250 în carne și în produsele din carne, lista pozitivă daneză stabilește în mod exclusiv adaosul și cuprinde următoarea doză maximă. Produsul alimentar Adaosul de nitriți (mg/kg) 8.2.1. Produse pe bază de carne netratate termic derivate din bucăți întregi de carne, inclusiv felii de produse (în general) 60 Bacon de tip Wiltshire și bucăți, inclusiv jambon conservat cu sare 150 8.2.2. Produse pe bază de carne tratate termic derivate din bucăți întregi de carne, inclusiv felii de produse (în general) 60 Rullepølse (cârnați) 100 Produse semiconservate sau total conservate, bacon de tip Wiltshire și bucăți, inclusiv jambon conservat cu sare 150 8.3.1. Produse pe bază de carne netratate termic derivate din carne tocată, inclusiv felii de produse (în general) 60 Salam fermentat 100 Produse pe bază de carne semiconservate sau total conservate netratate termic derivate din carne tocată 150 8.3.2. Produse pe bază de carne tratate termic derivate din carne tocată 60 Chiftele și pateu de ficat (kødboller și leverpostej) 0 Produse pe bază de carne semiconservate sau total conservate tratate termic derivate din carne tocată 150

(16) Prin urmare, se poate observa că limita de 60 mg/kg (11) se aplică mai multor tipuri de produse din carne, în timp ce limitele maxime corespunzătoare Directivei 2006/52/CE sunt de 100 sau de 150 mg/kg. Pentru anumite mezeluri, limita maximă acceptată în Danemarca este de 100 mg/kg. Pentru produsele din carne semiconservate sau total conservate, inclusiv „jambon de tip Wiltshire și bucăți”, limita maximă este de 150 mg/kg.

3. Procedură

(17) La 17 august 2007, Comisia a primit un prim comunicat din partea Regatului Danemarcei, datat 14 august 2007, în care Danemarca critica diferite aspecte ale Directivei 2006/52/CE și informa Comisia că nu intenționează să transpună Directiva 2006/52/CE în ceea ce privește nitriții din produsele din carne. Cu toate acestea, Danemarca nu a notificat dispozițiile naționale pe care dorește să le mențină. Prin scrisoarea din 13 noiembrie 2007, Comisia a indicat acest lucru Guvernului danez. Prin scrisoarea din 21 noiembrie 2007, primită de către Comisie la 23 noiembrie 2007, Reprezentanța Permanentă a Regatului Danemarcei către Uniunea Europeană a notificat Comisiei dispozițiile naționale relevante. Danemarca și-a argumentat cererea într-o scrisoare adițională din 22 noiembrie 2007, primită de către Comisie la 27 noiembrie 2007 și care cuprinde un raport al Institutului național pentru alimentație din 30 octombrie 2007.

(18) Prin scrisoarea din 21 decembrie 2007, Comisia a confirmat primirea notificării și că perioada de șase luni pentru examinarea acesteia conform articolului 95 alineatul (6) a început la 24 noiembrie 2007, a doua zi după primirea notificării.

(19) Prin scrisoarea din 31 martie 2008, Danemarca a furnizat date referitoare la consumul de produse din carne în Danemarca.

(20) Prin scrisoarea din 31 ianuarie 2008, Comisia a informat celelalte state membre și statele AELS asupra notificării și le-a oferit posibilitatea de a trimite observații în termen de 30 de zile. Comisia a publicat, de asemenea, un anunț referitor la notificare în Jurnalul Oficial al Uniunii Europene (12) pentru a informa celelalte părți interesate asupra dispozițiilor naționale ale Danemarcei, precum și asupra motivelor invocate în sprijinul cererii. Comisia a primit observații din partea Estoniei, Franței, Ungariei și Norvegiei (13). — Estonia subliniază faptul că, având în vedere efectul restrictiv al legislației Danemarcei asupra comerțului, este esențial ca restricțiile să fie justificate în mod științific. — Franța menționează că nitriții reprezintă un puternic inhibitor împotriva răspândirii anumitor bacterii, inclusiv a Clostridium botulinum, având, prin urmare, un rol semnificativ în prevenirea intoxicațiilor alimentare, și că nu există alternative în ceea ce privește produsele din carne. Din punctul său de vedere, Directiva 2006/52/CE se bazează pe avizul EFSA din 26 noiembrie 2003 și limitează pe cât posibil concentrația nitrozaminelor, garantând în același timp siguranța microbiologică. Astfel cum este recomandat de EFSA, directiva reglementează adaosurile. Acestea se referă la valorile reziduale maxime doar ca excepție și doar acolo unde nu a fost posibilă stabilirea adaosurilor maxime. O nouă analiză trebuie efectuată doar după ce rezultatele studiilor din statele membre privind consumul de aditivi pe baza noilor norme vor fi disponibile. — În timp ce susține reducerea expunerii la nitriți și nitrozamine prin toate mijloacele posibile, Ungaria subliniază necesitatea reglementării dozelor de nitriți pentru întreaga Uniune Europeană, inclusiv pentru produsele tradiționale din carne conservată, care pot fi diferite față de produsele din carne din Danemarca și unde adaosul unor doze mai ridicate de nitriți poate fi justificat. Ungaria contestă cererea Danemarcei, conform căreia transpunerea Directivei 2006/52/CE poate duce la o creștere de 2,3-2,4 în nitriți în Danemarca, având în vedere faptul că producătorii sunt obligați să aplice mai puțin decât doza maximă permisă în cazul în care pot garanta siguranța microbiologică necesară. Cultura europeană va deveni mai săracă dacă produsele tradiționale din carne vor dispărea de pe piață. — Norvegia consideră că măsurile daneze sunt justificate pe baza cerințelor importante menționate la articolul 30. Din perspectiva acesteia, măsurile vizează asigurarea unui nivel ridicat al protecției sănătății umane bazate pe recomandări științifice, neconstituind o discriminare arbitrară sau o restricție disimulată a schimburilor comerciale. Norvegia susține că obstacolul în calea funcționării pieței interne create este necesar și proporțional. În ceea ce privește nitriții utilizați în produsele din carne, Norvegia este de acord cu Regatul Danemarcei că Directiva 2006/52/CE nu reflectă întrutotul recomandările științifice, deoarece nu asigură aplicarea celei mai scăzute doze de nitriți necesari pentru a obține efectul dorit și aplicarea dozelor reziduale în legătură cu o serie de produse din carne.

4. CERERE ADRESATĂ EFSA

(21) Prin scrisoarea din 10 martie 2008, Direcția Generală pentru Sănătate și Protecția Consumatorilor a solicitat EFSA să furnizeze un aviz științific privind validitatea avizelor anterioare ale SCF din 1990 și 1995 și ale EFSA din 2003 în ceea ce privește informațiile transmise de Danemarca. În răspunsul său din 28 martie 2008, EFSA a concluzionat că avizele anterioare ale SCF și EFSA sunt încă valide în conformitate cu informațiile furnizate de Danemarca.

(22) În ceea ce privește efectele nitriților/nitraților asupra siguranței microbiologice a produselor din carne, EFSA face referire la avizul grupului științific privind riscurile biologice din 26 noiembrie 2003. Avizul menționează că o serie de factori contribuie la siguranța produselor din carne (procesul de gătire, sare/concentrație, activitatea apei etc.) și că doza de încorporare a nitriților este importantă pentru siguranța microbiologică, din acest motiv dozele de încorporare trebuind supravegheate (mai mult decât valorile reziduale). EFSA a indicat, de asemenea, faptul că Grupul științific privind riscurile biologice a fost de acord cu punctele de vedere ale Comitetului științific pentru alimentație umană (SCF), conform căruia un adaos de 50-100 mg de nitriți per kg de produse din carne poate fi suficient pentru majoritatea produselor, pentru altele, în special cele cu un conținut scăzut de sare și cu un termen de valabilitate prelungit, un adaos de 50-150 mg/kg de nitriți fiind necesar pentru inhibarea dezvoltării C. botulinum.

II. EVALUARE

1. ADMISIBILITATE

(23) Conform articolului 95 alineatele (4) și (6) din Tratatul CE, un stat membru poate, după adoptarea unei măsuri de armonizare, să mențină dispozițiile de drept intern justificate de cerințele importante prevăzute la articolul 30 sau referitoare la protecția mediului ambiant sau a mediului de lucru, dacă acesta notifică aceste dispoziții naționale Comisiei și dacă aceasta aprobă aplicarea lor.

(24) Notificarea daneză face referire la dispozițiile naționale care derogă de la cele din anexa I punctul 3 litera (c) din Directiva 2006/52/CE de modificare a anexei III partea C din Directiva 95/2/CE în legătură cu E 249 și E 250. Dispozițiile daneze actuale existau deja la momentul adoptării Directivei 2006/52/CE.

(25) Ordinul nr. 22 și lista pozitivă daneză cuprind dispoziții mai stricte în ceea ce privește utilizarea nitriților în carne și în produsele din carne decât Directiva 2006/52/CE, deoarece acestea stabilesc adaosuri maxime mai mici decât cele din Directiva 2006/52/CE pentru mai multe tipuri de produse (în multe cazuri 60 mg/kg) și nu permit, spre deosebire de Directiva 2006/52/CE, introducerea pe piață a unor produse tradiționale din carne pe baza valorilor reziduale maxime.

(26) Conform articolului 95 alineatul (4), notificarea a fost însoțită de o descriere a motivelor legate de una sau mai multe cerințe importante prevăzute la articolul 30 sau de protecția mediului ambiant sau a mediului de lucru, în acest caz, protecția sănătății și a vieții cetățenilor. Poziția daneză este explicată în detaliu într-un raport al Institutului danez pentru alimentație din 30 octombrie 2007, transmis la 27 noiembrie 2007, precum și în alte documente menționate la considerentele 17 și 19 de mai sus.

(27) Conform celor menționate anterior, Comisia consideră că cererea trimisă de Danemarca pentru a obține autorizația de menținere a dispozițiilor naționale privind utilizarea nitriților în carne și produsele din carne este admisibilă în temeiul articolului 95 alineatul (4) din Tratatul CE.

2. EVALUAREA CU PRIVIRE LA FOND

(28) În conformitate cu articolul 95 alineatul (4) și alineatul (6) primul paragraf din Tratatul CE, Comisia trebuie să se asigure că sunt respectate toate condițiile care permit unui stat membru să-și mențină dispozițiile naționale care derogă de la o măsură de armonizare comunitară prevăzută în articolul menționat.

(29) Comisia trebuie să evalueze îndeosebi dacă dispozițiile naționale sunt sau nu justificate prin cerințe importante prevăzute la articolul 30 din Tratatul CE sau legate de protecția mediului sau a mediului de muncă și nu depășesc limita necesară pentru a atinge obiectivul legitim urmărit. În plus, în cazul în care Comisia consideră că dispozițiile naționale respectă condițiile de mai sus, trebuie să verifice, în temeiul articolului 95 alineatul (6), dacă dispozițiile naționale reprezintă sau nu un mijloc de discriminare arbitrară sau o restricție disimulată în calea schimburilor comerciale dintre statele membre sau dacă acestea constituie sau nu un obstacol în calea bunei funcționări a pieței interne.

(30) Trebuie notat faptul că, în lumina calendarului stabilit la articolul 95 alineatul (6) din Tratatul CE, Comisia, atunci când examinează dacă măsurile naționale notificate conform articolului 95 alineatul (4) sunt justificate, trebuie să ia ca bază „motivele” prezentate de statul membru care a trimis notificarea. Aceasta înseamnă că, conform dispozițiilor Tratatului CE, responsabilitatea de a dovedi că măsurile naționale sunt justificate aparține statului membru solicitant care caută să le mențină. Dat fiind cadrul procedural stabilit la articolul 95 alineatele (4) și (6) din Tratatul CE, incluzând în special un termen strict pentru o decizie care trebuie adoptată, Comisia trebuie în mod normal să se limiteze la examinarea relevanței elementelor prezentate de către statul membru solicitant, fără a trebui să caute ea însăși motive eventuale pentru justificare.

(31) Cu toate acestea, în cazul în care Comisia se află în posesia informațiilor în lumina cărora măsura de armonizare comunitară de la care derogă dispozițiile naționale notificate ar putea avea nevoie de o revizuire, aceasta poate ține seama de aceste informații în cadrul evaluării dispozițiilor naționale notificate.

2.1. POZIȚIA DANEMARCEI

(32) Regatul Danemarcei susține că legislația națională asigură un nivel mai ridicat de protecție a sănătății și a vieții cetățenilor, deoarece aceasta prevede adaosuri maxime mai mici de E 249 (nitrit de potasiu) și E 250 (nitrit de sodiu) decât cele prevăzute în Directiva 2006/52/CE și nu permite introducerea pe piață a produselor tradiționale din carne pentru care nu pot fi stabilite doze de încorporare. Danemarca consideră că dispozițiile daneze respectă întrutotul recomandările formulate de Comitetul științific pentru alimentație umană (SCF) în 1990 și 1995, precum și avizul Autorității Europene pentru Siguranța Alimentară (EFSA) din 26 noiembrie 2003, deoarece nu conțin excepții de la principiul de stabilire a „adaosurilor”, spre deosebire de dozele reziduale, și stabilesc doze maxime mai diferențiate în funcție de diferitele grupuri de produse din carne.

(33) Danemarca recunoaște că, în anumite privințe, Directiva 2006/52/CE respectă recomandările științifice SCF și EFSA, în special acolo unde, spre deosebire de versiunea originală a Directivei 95/2/CE, prevede „adaosurile maxime”, în comparație cu dozele reziduale și „adaosurile indicative”. Cu toate acestea, Danemarca critică existența excepțiilor la acest principiu, având drept consecință că unele produse din carne fabricate în mod tradițional sunt încă reglementate din punctul de vedere al dozelor reziduale și consideră că acest aspect poate constitui un risc pentru sănătatea umană. Aceasta subliniază faptul că concentrațiile de nitrit rezidual constituie un indicator nesigur al adaosurilor de nitriți și face referire la studiile care au arătat că valorile reziduale pot masca adaosurile extrem de ridicate de nitriți, ducând la formarea crescută neașteptată de compuși N-nitrozo.

(34) Danemarca subliniază, de asemenea, că nitrozaminele, a căror formare depinde de prezența nitriților în produsele din carne, sunt genotoxice și cancerigene, acesta fiind motivul pentru care utilizarea nitriților trebuie permisă doar în cantitățile în care sunt absolut necesare. Danemarca crede că adaosurile maxime stabilite în Directiva 2006/52/CE sunt prea ridicate din punct de vedere al sănătății și că necesitatea tehnologică pentru aceste valori nu a fost justificată. Danemarca susține că, în lumina avizelor furnizate de organismele științifice comunitare, inhibarea dezvoltării Clostridium botulinum poate fi realizată prin menținerea limitelor între 50 și 150 mg/kg de nitriți și prin specificarea limitelor pentru diferitele categorii de produse din carne, în funcție de necesități fundamentate științific.

(35) Având în vedere că aproximativ 90 % din consumul de produse din carne conservată din Danemarca constă în produse cărora li se aplică în prezent o doză maximă de 60 mg/kg de nitrit adăugat, Danemarca indică faptul că transpunerea directivei și introducerea unei limite generale de 150 mg/kg pentru toate produsele din carne conservată poate duce la un consum de nitriți mai mare cu 2.3-2.4, fapt care poate implica o creștere corespunzătoare în consumul de nitrozamine preformate.

(36) Danemarca subliniază că, în ciuda faptului că normele care prevăd doze mai scăzute de nitriți care pot fi adăugați sunt în vigoare de mulți ani, acestea s-au dovedit a fi adecvate pentru prevenirea botulismului. Guvernul danez indică faptul că aceste norme nu au dat niciodată naștere la probleme privind conservarea produselor în cauză și că Danemarca are o rată foarte redusă de cazuri de intoxicații alimentare cauzate de mezeluri în comparație cu alte state membre. Danemarca afirmă că există mai puține cazuri de botulism decât în majoritatea celorlalte state membre. Conform Buletinului european privind bolile transmisibile, Eurosurveillance, din ianuarie 1999, o ediție specială privind botulismul în Europa, botulismul este foarte rar în Danemarca. Instituția de supraveghere a sănătății din Danemarca, Institutul Statens Serum, afirmă pe site-ul Internet propriu că după 1980 au apărut doar cinci cazuri de botulism în rândul populației daneze, niciunul dintre acestea nefiind cauzat de consumul de produse din carne.

(37) În plus, Danemarca susține că dispozițiile privind nitriții nu acționează ca un obstacol în calea comerțului, făcând referire la cifrele care arată că importurile de produse din carne din alte state membre au avut loc și chiar au crescut în ultimii ani.

(38) Pentru a rezuma, Regatul Danemarcei consideră legitimă reducerea riscului pentru sănătatea umană apărut în urma expunerii la nitrozamine dincolo de cerințele Directivei 2006/52/CE prin menținerea aplicării legislației naționale.

2.2. EVALUAREA POZIȚIEI DANEMARCEI

2.2.1. Justificarea bazată pe cerințele importante menționate la articolul 30 din tratat

(39) Legislația daneză dorește să atingă un nivel mai ridicat de protecție a sănătății și a vieții cetățenilor în ceea ce privește expunerea la nitriți și posibila formare a nitrozaminelor în produsele din carne, prin specificarea adaosurilor maxime mai mici de nitriți în legătură cu o serie de produse din carne și prin nepermiterea introducerii pe piață a produselor pentru care pot fi stabilite doar dozele reziduale maxime.

(40) În momentul evaluării faptului dacă legislația daneză este adecvată și necesară pentru atingerea acestui obiectiv, un număr de factori trebuie luați în considerare. Trebuie echilibrate în special două riscuri pentru sănătate, cel legat de prezența nitrozaminelor în produsele din carne, pe de o parte, și siguranța microbiologică a produselor din carne, pe de altă parte. Cel de-al doilea aspect nu constituie doar o necesitate tehnologică, ci și o preocupare pentru sănătate extrem de relevantă în sine. Deși este recunoscut faptul că dozele de nitriți în produsele din carne trebuie limitate, dozele mai scăzute de nitriți în carne nu vor duce totuși automat la o protecție mai mare a sănătății umane. Cea mai adecvată doză de nitriți depinde de un număr de factori recunoscuți în avizele relevante ale SCF și EFSA, de exemplu, adăugarea de sare, umiditatea, pH-ul, termenul de valabilitate al produsului, igiena, controlul temperaturii etc.

(41) În lumina considerațiilor precedente și a celor expuse la considerentele 9 și 10 de mai sus, Comisia consideră că, în principiu, Directiva 2006/52/CE constituie un răspuns adecvat la provocarea constând în reconcilierea a două riscuri antagonice pentru sănătate, având în vedere diversitatea produselor din carne existente în cadrul Comunității.

(42) Pe de altă parte, Comisia trebuie să evalueze opțiunile specifice făcute de către autoritatea de reglementare daneză și experiența acumulată cu aceste norme, în vigoare de o perioadă considerabilă de timp. Prin cifrele furnizate asupra apariției intoxicațiilor alimentare și, în special, asupra botulismului, Danemarca a demonstrat că a obținut rezultate satisfăcătoare până în prezent prin intermediul legislației naționale. Aceste date arată că dozele maxime specificate în legislația daneză sunt suficiente pentru a garanta siguranța microbiologică a produselor din carne fabricate în prezent în Danemarca și a metodelor de producție utilizate.

(43) Comisia a constatat că legislația daneză este compatibilă cu avizele științifice relevante ale organismelor științifice comunitare. Legislația se bazează pe o reglementare a adaosurilor maxime și respectă valorile adaosurilor de nitriți prevăzute în aceste avize, adică 50-150 mg/kg. În același timp, Danemarca a stabilit adaosuri maxime mai specifice pentru anumite grupuri de produse din carne, comparativ cu directiva, în lumina tipurilor de produse din carne și a metodelor de fabricație răspândite în Danemarca.

(44) În plus, trebuie luat în considerare faptul că, în conformitate cu informațiile furnizate de Danemarca, majoritatea produselor din carne consumate de către populația daneză, aproximativ 90 %, se referă la produsele din carne pentru care există în prezent o limită de 60 mg/kg și care ar trebui înlocuită cu o limită de 100 sau 150 mg/kg. Din moment ce producătorii danezi, ca și producătorii din alte state membre, nu sunt obligați să mărească cantitățile de nitriți adăugate în prezent în produsele lor la limitele maxime prevăzute în Directiva 2006/52/CE, este puțin probabil ca expunerea actuală a populației daneze la nitriții din produsele din carne să crească până la limita sugerată în cererea daneză, adică cu un factor de 2.3-2.4. Cu toate acestea, o creștere a expunerii actuale a populației daneze la nitriți nu poate fi exclusă.

(45) Pe baza informațiilor disponibile în prezent, Comisia consideră că cererea de menținere a unor măsuri mai stricte decât cele cuprinse în Directiva 2006/52/CE poate fi temporar acceptată din motive de protecție a sănătății publice în Danemarca.

2.2.2. Absența oricărei discriminări arbitrare, a restricțiilor disimulate ale schimburilor comerciale între statele membre și a obstacolelor în calea funcționării pieței interne

2.2.2.1. Absența discriminării arbitrare

(46) Articolul 95 alineatul (6) obligă Comisia să verifice că măsurile prevăzute nu reprezintă un mijloc de discriminare arbitrară. În conformitate cu jurisprudența Curții de Justiție, pentru a evita orice discriminare, situații similare nu trebuie tratate în mod diferit, iar situațiile diferite nu trebuie tratate în același mod.

(47) Normele naționale daneze se aplică atât produselor proprii, cât și produselor fabricate în alte state membre. În absența dovezilor contrare, se poate concluziona că dispozițiile naționale nu reprezintă un mijloc de discriminare arbitrară.

2.2.2.2. Absența restricțiilor disimulate ale schimburilor comerciale

(48) Măsurile naționale care restrâng utilizarea produselor într-o mai mare măsură decât o directivă comunitară ar constitui în mod normal un obstacol în calea schimburilor comerciale, în măsura în care produsele introduse legal pe piață și utilizate în restul Comunității nu pot fi introduse pe piață în statul membru în cauză, ca urmare a interzicerii utilizării acestora. Condițiile prealabile stabilite la articolul 95 alineatul (6) din Tratatul CE sunt menite să împiedice aplicarea restricțiilor bazate pe criteriile stabilite la alineatele (4) și (5) din motive neadecvate și constituirea unor măsuri economice eficiente pentru a împiedica importarea produselor din alte state membre, cu alte cuvinte, un mijloc de a proteja indirect producția națională.

(49) Având în vedere că normele daneze impun standarde mai stricte privind adaosul de nitriți în produsele din carne și operatorilor din alte state membre într-un domeniu de altfel armonizat, acestea pot constitui o restricție disimulată în ceea ce privește comerțul sau un obstacol în calea funcționării pieței interne. Cu toate acestea, se recunoaște că articolul 95 alineatul (6) din Tratatul CE trebuie interpretat în sensul că doar măsurile naționale care constituie un obstacol disproporționat în calea pieței interne nu pot fi aprobate. În legătură cu acestea, Danemarca a transmis cifrele care indică faptul că importurile de produse din carne din alte state membre au avut loc în ciuda legislației și chiar au crescut în ultimii ani.

(50) În absența oricăror dovezi care sugerează că dispozițiile naționale constituie de fapt o măsură destinată să protejeze producția națională, se poate concluziona că acestea nu constituie o restricție disimulată a schimburilor comerciale între statele membre.

2.2.2.3. Absența obstacolelor în calea funcționării pieței interne

(51) Această condiție nu poate fi interpretată într-un asemenea mod, încât să împiedice adoptarea oricărui tip de măsură națională susceptibilă să afecteze piața internă. Într-adevăr, orice măsură națională care derogă de la o măsură de armonizare destinată stabilirii și funcționalității pieței interne constituie în substanță o măsură susceptibilă să afecteze piața internă. În consecință, în scopul de a păstra caracterul util al procedurii stabilite la articolul 95 din Tratatul CE, conceptul de obstacol în calea bunei funcționări a pieței interne trebuie, în sensul articolului 95 alineatul (6), să fie înțeles ca având un efect disproporționat față de obiectivul urmărit.

(52) Având în vedere beneficiile pentru sănătate invocate de către Guvernul danez în legătură cu reducerea expunerii la nitriții din produsele din carne și faptul că, pe baza cifrelor disponibile în prezent, schimburile comerciale nu par a fi afectate sau par a fi afectate doar într-o mică măsură, Comisia consideră că normele daneze notificate pot fi temporar menținute pe motive de protecție a sănătății și a vieții oamenilor, având în vedere că acestea nu sunt disproporționate și, prin urmare, nu constituie un obstacol în calea funcționării pieței interne în sensul articolului 95 alineatul (6) din Tratatul CE.

(53) În lumina acestei analize, Comisia consideră că condiția referitoare la absența obstacolelor în calea funcționării pieței interne este îndeplinită.

2.2.3. Limitarea în timp

(54) Concluziile de mai sus sunt bazate pe informațiile disponibile în prezent și, în special, pe cifrele care indică faptul că Danemarca a putut controla botulismul în ciuda unor doze maxime mai reduse de nitriți încorporați în diferite tipuri de produse din carne, neperturbând comerțul într-o manieră disproporționată.

(55) Un alt factor important este rata consumului de produse din carne în Danemarca, în legătură cu care aplicarea Directivei 2006/52/CE poate duce la o creștere a expunerii populației daneze la nitriți și, prin aceasta, la nitrozamine.

(56) Având în vedere că nu poate fi prevăzut cu un grad suficient de certitudine că acești factori nu se vor schimba în mod semnificativ de-a lungul timpului, Comisia consideră adecvat să reexamineze situația în termen de cel târziu doi ani pe baza informațiilor actualizate.

(57) Această perioadă de doi ani va permite Guvernului danez să introducă o nouă cerere în timp util și să furnizeze informații suplimentare relevante privind faptul că aplicarea dozelor stabilite în Directiva 2006/52/CE nu oferă nivelul de protecție cerut și reprezintă un risc inacceptabil pentru sănătatea umană.

(58) Pentru a putea transmite aceste date, Danemarca va trebui să monitorizeze situația în special în ceea ce privește controlul botulismului, procentajul de produse din carne reglementate de limita de 60 mg/kg în consumul total de produse din carne în Danemarca, inclusiv orice alți factori de risc legați de obiceiurile alimentare tipice, dacă este cazul, precum și importurile de produse din carne provenind din alte state membre.

(59) În cererea reînnoită, Danemarca va trebui să furnizeze o justificare completă pentru menținerea în continuare a legislației sale.

(60) În același timp, termenul de doi ani va permite Comisiei să verifice și să analizeze transpunerea Directivei 2006/52/CE în statele membre și să reexamineze Directiva 2006/52/CE în temeiul articolului 95 alineatul (7) din Tratatul CE, inclusiv prin consultări suplimentare cu statele membre și EFSA.

(61) În acest context, Comisia consideră că dispozițiile naționale pot fi aprobate pentru o perioadă limitată, în măsura specificată mai sus. Această aprobare trebuie să acopere timpul necesar pentru strângerea și evaluarea cu atenție a informațiilor necesare. Comisia consideră că o perioadă de doi ani de la data prezentei decizii este necesară în acest scop. Prezenta decizie va expira la data respectivă.

(62) Danemarca are obligația să transpună celelalte dispoziții ale Directivei 2006/52/CE în legislația sa națională.

III. CONCLUZII

Conform celor menționate mai sus și ținând cont de observațiile prezentate de statele membre asupra notificării trimise de autoritățile daneze, Comisia consideră că cererea Danemarcei, prezentată la 23 noiembrie 2007, pentru menținerea dispozițiilor naționale în ceea ce privește adaosul de nitriți, mai stricte decât cele din Directiva 2006/52/CE, poate fi aprobată pentru o perioadă de doi ani de la data adoptării prezentei decizii, așteptând ca autoritățile daneze să demonstreze că nivelurile stabilite în Directiva 2006/52/CE ar constitui un risc inacceptabil,

ADOPTĂ PREZENTA DECIZIE:

Articolul 1

Dispozițiile naționale privind adaosul de nitriți în carne și în produsele din carne cuprinse în Ordinul nr. 22 din 11 ianuarie 2005 privind aditivii alimentari (Bekendtgørelse nr 22 af 11.1.2005 om tilsætningsstoffer til fødevarer) și lista pozitivă a aditivilor alimentari autorizați de Danemarca (Liste over tilladte tilsætningsstoffer til fødevarer, „Positivlisten”), pe care Regatul Danemarcei le-a notificat Comisiei prin scrisoarea din 21 noiembrie 2007, în temeiul articolului 95 alineatul (4) din Tratatul CE, sunt aprobate.

Articolul 2

Prezenta decizie expiră la data de 23 mai 2010.

Articolul 3

Decizia se adresează Regatului Danemarcei.

Adoptată la Bruxelles, 23 mai 2008. Pentru Comisie Androulla VASSILIOU Membru al Comisiei

(1) JO L 204, 26.7.2006, p. 10.

(2) JO L 40, 11.2.1989, p. 27. Directivă modificată ultima dată prin Regulamentul (CE) nr. 1882/2003 al Parlamentului European și al Consiliului (JO L 284, 31.10.2003, p. 1).

(3) JO L 61, 18.3.1995, p. 1. Directivă modificată ultima dată prin Directiva 2006/52/CE (JO L 204, 26.7.2006, p. 10).

(4) Avizul asupra nitraților și nitriților exprimat la 19 octombrie 1990, Comisia Europeană – Rapoarte ale Comitetului științific pentru alimentație umană (seria 26), p. 21.

(5) Avizul asupra nitraților și nitriților exprimat la 22 septembrie 1995, Comisia Europeană – Rapoarte ale Comitetului științific pentru alimentație umană (seria 38), p. 1.

(6) Avizul grupului științific privind riscurile biologice formulat la cererea Comisiei legată de efectele nitriților/nitraților asupra siguranței microbiologice a produselor din carne [Opinion of the Scientific Panel on Biological Hazards on a request from the Commission related to the effects of Nitrites/Nitrates on the Microbiological Safety of Meat Products, The EFSA Journal (2003) 14, 1-34].

(7) Hotărârea din 20 martie 2003, în special punctele 109-115.

(8) Directiva 2006/52/CE, rectificată (JO L 78, 17.3.2007, p. 32).

(9) A se vedea articolul 13 din Ordinul nr. 22 „Utilizarea aditivilor”.

(10) A se vedea articolul 20 din Ordinul nr. 22.

(11) Pentru kødboller și leverpostej, utilizarea nitriților este interzisă conform Deciziei 292/97/CE.

(12) JO C 30, 2.2.2008, p. 5.

(13) De asemenea, Comisia a primit observații din partea Irlandei la 1 mai 2008, adică după expirarea termenului fixat de Comisie.